google/wiki40b huggingface dataset:
Δάρας (Μεσοποταμία)

Ιστορία

Κατά τη διάρκεια των πολέμων του αυτοκράτορα Αναστασίου το 502-506, τα βυζαντινά στρατεύματα πήγαν άσχημα εναντίον των Σασσανιδών Περσών. Σύμφωνα με το συριακό χρονικό του Ζαχαρία της Μυτιλήνης, οι βυζαντινοί στρατηγοί αντιμετώπισαν δυσκολίες σχετικά με την έλλειψη μιας ισχυρής βάσης στην περιοχή, σε αντίθεση με τους Πέρσες, οι οποίοι κατείχαν την μεγάλη πόλη της Νίσιβις η οποία είχε εκχωρηθεί από τους βυζαντινούς στους Πέρσες το 363.
Ως εκ τούτου το 505 ο αυτοκράτορας Αναστάσιος αποφάσισε να χτίσει το οχυρό της Δάρα, μόλις 18 χιλιόμετρα δυτικά από την Νίσιβη και μόλις 5 χλμ από τα πραγματική σύνορα με την Περσία, για να είναι ένα καταφύγιο για το στρατό στο οποίο θα μπορούσαν να ξεκουραστούν, και για την προετοιμασία των όπλων, και να προφυλαχθεί από τις επιδρομές των Περσών και των Σαρακηνών. Εργάτες και μηχανικοί από όλη τη Μεσοποταμία συγκεντρώθηκαν και εργάστηκαν με μεγάλη βιασύνη. Η νέα πόλη χτίστηκε πάνω σε τρεις λόφους, στο υψηλότερο βρισκόταν η ακρόπολη, προικισμένη με μεγάλες αποθήκες, ένα δημόσιο λουτρό, και τις δεξαμενές νερού. Πήρε το όνομα "Αναστασιούπολις και έγινε η έδρα του βυζαντινού δούκα της Μεσοποταμίας.
Σύμφωνα με τον Προκόπιο η βιαστική κατασκευή τών αρχικών τειχών οδήγησε σε κακή ποιότητα της κατασκευής, και οι ακραίες καιρικές συνθήκες της περιοχής επιτείναν το πρόβλημα, καταστρέφοντας μερικά τμήματα. Έτσι ο αυτοκράτορας Ιουστινιανός αναγκάστηκε να κάνει εκτεταμένες επισκευές στην πόλη, μετά την λήξη τους την μετονόμασε "Νέα Ιουστινιανή". Τα τείχη ξαναχτίστηκαν διπλασιάζοντας το ύψος σε περίπου 20 μέτρα. Οι πύργοι ενισχύθηκαν και μεγάλωσαν ενώ σκάφτηκε και μία τάφρος που γέμιζε με νερό.
Οι μηχανικοί του Ιουστινιανού άλλαξαν την πορεία του κοντινού ποταμού Κορντές προς την πόλη με το σκάψιμο ενός καναλιού. Το ποτάμι τώρα έρεε μέσα από την πόλη, εξασφαλίζοντας άφθονη παροχή νερού. Την ίδια στιγμή, μέσω της εκτροπής της ροής του σε ένα υπόγειο κανάλι που έφτανε τα 65 χιλιόμετρα με πορεία στα βόρεια, συνέχιζε ο ποταμός υπόγεια έξω από τα τείχη στερώντας από τους πολιορκητές το νερό του. Για να αποφευχθεί ο κίνδυνος των πλημμυρών όπου είχε ήδη μια φορά καταστρέψει μεγάλα τμήματα της πόλης, κατασκευάστηκε κοντά στην πόλη ένα φράγμα σε σχήμα αψίδας, ένα από τα πρώτα γνωστά στο είδος του. Επιπλέον στρατώνες κατασκευάστηκαν για τη φρουρά, και δύο νέες εκκλησίες χτίστηκαν, η «Μεγάλη Εκκλησία», και μια αφιερωμένη στον Άγιο Βαρθολομαίο.
Η πόλη πολιορκήθηκε και αργότερα κατακτήθηκε από τους Πέρσες το 573-574, αλλά επέστρεψε στους βυζαντινούς με τη βυζαντινοπερσική συνθήκη του 590. Καταλήφθηκε και πάλι από τους Πέρσες το 604-05, μετά από πολιορκία εννέα μηνών επέστρεψε στην Βυζαντινή Αυτοκρατορία υπό τον αυτοκράτορα Ηράκλειο έως ότου τελικά το κατέλαβαν το 639 οι Άραβες. Μετά από αυτό, η πόλη έχασε την στρατιωτική της σημασία, μειώθηκε και τελικά εγκαταλείφθηκε.
Μπάμπης Τεννές

Προπονητική καριέρα

Ο Μπάμπης Τεννές ξεκίνησε την προπονητική του καριέρα με την Καλλιθέα το 1993 στη Γ' Εθνική, στην οποία και επέστρεψε το 2003. Στο παρελθόν ήταν προπονητής και του Απόλλωνα Σμύρνης και την αγωνιστική περίοδο 2015-16 τον οδήγησε στην τέταρτη θέση της Football League. Στην πολυετή καριέρα του, έχει διατελέσει προπονητής γνωστών ποδοσφαιρικών συλλόγων, που αγωνίζονταν και στην Super League, όπως ο Αθηναϊκός, ο Πανηλειακός, ο Λεβαδειακός, η Κέρκυρα και ο Άρης Θεσσαλονίκης. 
Την αγωνιστική περίοδο 2004-2005 ως προπονητής του Ακράτητου πέτυχε την άνοδo της ομάδας των Άνω Λιοσίων στην Α' Εθνική. 
Την επομένη σεζόν της ανόδου με τον Ακράτητο, ο Μπάμπης Τεννές ανέλαβε την τεχνική ηγεσία της Κέρκυρας και πέτυχε τον προβιβασμό της στην μεγάλη κατηγορία.
Ο Τεννές αποχώρησε από την Κέρκυρα το 2008 και ακολούθησαν Λεβαδειακός, Εθνικός Αστέρας και Παναχαϊκή.
Επέστρεψε στην Κέρκυρα το 2009-2010, που αγωνιζόταν στη Β' Εθνική. Η τρίτη άνοδος για τον Αθηναίο τεχνικό έγινε γεγονός, αφού κατάφερε να οδηγήσει τους "κυανέρυθρους" στην Α' Εθνική με την κατάληψη της 2ης θέσης.
Τη σεζόν 2010-2011, ως προπονητής του Παναιτωλικού, πέτυχε τόσο την άνοδο της ομάδας στην Α' Εθνική όσο και την κατάκτηση του τίτλου.
Την αγωνιστική περίοδο 2012-2013 πέτυχε την άνοδο της Καλλονής στην Α' Εθνική. Εκείνη τη σεζόν η Καλλονή κατέκτησε την τρίτη θέση στην Β' Εθνική.
Την ποδοσφαιρική περίοδο 2016-17, πέτυχε να οδηγήσει τον Π.Α.Σ. Λαμία σε άνοδο για πρώτη φορά στην Super League. Αυτή ήταν η έκτη φορά στην καριέρα του που πετύχαινε τον προβιβασμό ομάδας. Τη σεζόν 2017-2018 κράτησε τους Φθιωτούς στην μεγάλη κατηγορία. 
Στις 26 Νοεμβρίου του 2018 ανακοινώθηκε η πρόσληψή του από τον Απόλλωνα Σμύρνης με τον οποίο υπέγραψε συμβόλαιο συνεργασίας διάρκειας ενάμιση χρόνου με στόχο τη συνέχιση της προσπάθειας για παραμονή της ομάδας στην μεγάλη κατηγορία. Στις 9 Μαρτίου του 2019 η συνεργασία του Τεννέ με τον Απόλλωνα Σμύρνης λύθηκε.
Αλέξανδρος Μ. Σούτσος

Βιογραφία

Ήταν γιος του Μιχαήλ Α΄ πρίγκιπα της Βλαχίας και της Μολδαβίας και της Σεβαστίας Καλλιμάχη. Ήταν ανιψιός του Νικολάου διερμηνέα της Πύλης και εξάδελφος του Αλεξάνδρου πρίγκιπα της Βλαχίας και της Μολδαβίας. Ο αδελφός του Γρηγόριος είχε γιο τον Μιχαήλ Β΄ πρίγκιπα της Μολδαβίας.
Το 1802 έγινε μ. διερμηνέας (dragoman) της Υψ. Πύλης. Το 1807 με διαταγή του σουλτάνου αποκεφαλίστηκε.
Πουλερικό

Τα πουλερικά είναι τα κατοικίδια πτηνά που εκτρέφονται από τον άνθρωπο για τα αυγά, το κρέας τους ή τα φτερά τους. Μερικά από αυτά ανήκουν στην ομάδα των Γαλλιφορμών (η οποία περιλαμβάνει κοτόπουλα, ορτύκια και γαλοπούλες).
Τα πουλερικά περιλαμβάνουν και άλλα πτηνά που θανατώνονται για το κρέας τους, όπως τα νεαρά περιστέρια αλλά δεν περιλαμβάνουν παρόμοια άγρια πτηνά που θηρεύονται για αθλητισμό ή φαγητό και είναι γνωστά ως θηράματα. 
Η εξημέρωση των πουλερικών πραγματοποιήθηκε πριν από αρκετές χιλιάδες χρόνια. Αυτό μπορεί να οφείλεται αρχικά στο γεγονός ότι οι άνθρωποι έκτρεφαν νεαρά πτηνά από αυγά που συλλέγονται από την άγρια φύση, αλλά αργότερα μεταστράφηκαν στη διατήρηση των πτηνών μόνιμα σε αιχμαλωσία. Στην αρχή χρησιμοποιήθηκαν αρκετά για λόγους συντροφιάς, αλλά σύντομα έγινε αντιληπτό πόσο χρήσιμο είχε μια αιχμάλωτη πηγή τροφής.
Η εκλεκτική αναπαραγωγή για γρήγορη ανάπτυξη, ικανότητα ωοτοκίας και διαμόρφωση λαμβάνει χώρα κατά τη διάρκεια των αιώνων και οι σύγχρονες φυλές συχνά φαίνονται πολύ διαφορετικές από τους άγριους προγόνους τους. Αν και ορισμένα πουλιά παραμένουν σε μικρά κοπάδια σε εκτεταμένα συστήματα, τα περισσότερα πουλιά που διατίθενται στην αγορά σήμερα εκτρέφονται σε εντατικές εμπορικές επιχειρήσεις.
Μαζί με το χοιρινό κρέας, τα πουλερικά είναι ένα από τα δύο πιο διαδεδομένα είδη κρέατος παγκοσμίως. Μαζί παρείχαν περίπου το 70% της παγκόσμιας ζήτησης κρέατος για το 2012. Τα πουλερικά παρέχουν χρήσιμες ουσίες, περιέχοντας πρωτεΐνες υψηλής ποιότητας μαζί με χαμηλό ποσοστό λίπους. Όλα τα κρέατα από πουλερικά πρέπει να επεξεργάζονται σωστά και να μαγειρεύονται επαρκώς για να μειωθεί ο κίνδυνος δηλητηρίασης από τα τρόφιμα.
Γιάννης Κανίδης

O Kανίδης και οι όμηροι μαθητές

Ο Γιάννης Κανίδης γεννήθηκε στην Τιφλίδα, πρωτεύουσα της τότε Σοσιαλιστικής Ομόσπονδης Σοβιετικής Δημοκρατίας της Υπερκαυκασίας, την πρωτοχρονιά του 1930. Τον Σεπτέμβριο του 2004, όταν ένοπλοι Ιγκουσέτιοι και Τσετσένοι εξτρεμιστές πήραν ομήρους πάνω από 1200 μαθητές και ενήλικες στην πόλη Μπεσλάν της Βόρειας Οσετίας, ο 74 ετών τότε Κανίδης επέμεινε να μείνει μαζί με τους μαθητές του, βοηθώντας τους να επιζήσουν και τελικώς πέθανε για να σώσει όσο το δυνατό περισσότερους.
Δύο ημέρες μετά την επιδρομή των τρομοκρατών, αυτοί επέτρεψαν σε κάποιες μητέρες που θήλαζαν να φύγουν μαζί με τα βρέφη τους. Τότε ο επικεφαλής της τρομοκρατικής ομάδας είδε τον Κανίδη ως έναν ηλικιωμένο και εξασθενημένο άνδρα, και του είπε ότι μπορούσε να φύγει στην ελευθερία μαζί τους. Αλλά ο Κανίδης αρνήθηκε, απαντώντας ότι θα έμενε «με τους μαθητές του μέχρι το τέλος». Σε όλη τη διάρκεια της δοκιμασίας ο Κανίδης προφύλασσε τους μαθητές του και υπερασπιζόταν τις ζωές τους κατά το μέτρο του δυνατού. Για παράδειγμα, όταν τα παιδιά υπέκυπταν στη μεγάλη ζέστη που επικρατούσε μέσα στο γυμναστήριο όπου ήταν κλεισμένα, στην αποπνικτική ατμόσφαιρα και στη δίψα, ο Κανίδης πλησίασε τους τρομοκράτες και τους είπε με επιμονή ότι έπρεπε να τους δώσουν κάτι να πιούν, τουλάχιστον στα μικρότερα. Και όταν ένας από τους ένοπλους τον χτύπησε δυνατά με το κοντάκι του όπλου του, συνέχισε αψηφώντας τον λέγοντας: «Πώς τολμάς; Λέτε ότι είστε οι άνθρωποι του Καυκάσου, αλλά εδώ στον Καύκασο ούτε ένας σκύλος δεν θα απέρριπτε το αίτημα ενός γέρου ανθρώπου!» Τότε οι τρομοκράτες επέτρεψαν στον Κανίδη να βρέξει μία από τις σαλιάρες των μικρών παιδιών και να υγράνει με αυτή τα στόματα των μκρότερων παιδιών.
Οι όμηροι που επέζησαν διηγήθηκαν το πώς επανειλημμένα ο Κανίδης διακινδύνευσε τη ζωή του για να σώσει παιδιά και το πώς απεμάκρυνε εκρηκτικά που είχαν τοποθετηθεί κοντά τους ή να αποτρέψει την πυροδότηση άλλων.
Ο Κανίδης σκοτώθηκε κατά την τρίτη ημέρα της ομηρείας. Οι περιστάσεις του θανάτου του δεν είναι ξεκάθαρες. Σύμφωνα με την ισραηλινή εφημερίδα Γεντιόθ Αχρονόθ, σκοτώθηκε όταν πετάχτηκε και κάλυψε με το σώμα του μία χειροβομβίδα που είχαν πετάξει οι τρομοκράτες σε παιδιά που έφευγαν. Σύμφωνα με την αγγλόγλωσση έκδοση της εφημερίδας Η Καθημερινή, πυροβολήθηκε καθώς επιχειρούσε να αποσυναρμολογήσει έναν ανεμιστήρα οροφής που είχε παγιδευθεί με εκρηκτική συσκευή. Σύμφωνα τέλος με άρθρο του C.J. Chivers στο Esquire τον Ιούνιο του 2006, ο Κανίδης σκοτώθηκε παλεύοντας με έναν εκ των τρομοκρατών, προσπαθώντας να κερδίσει χρόνο ώστε να δραπετεύσουν όσο το δυνατό περισσότερα παιδιά. Οι τελευταίες του λέξεις (σε αυτή την εκδοχή) ήταν: «Βγάλτε τα παιδιά έξω!»
Αργότερα, ένας από τους μαθητές που σώθηκαν τον συνέκρινε με τον Πολωνό Γιάνους Κόρτσακ, ο οποίος είχε συνοδεύσει τους μαθητές του στο στρατόπεδο εξόντωσης Τρεμπλίνκα.

Τιμητικές διακρίσεις

Στις 9 Δεκεμβρίου 2004 απονεμήθηκε μεταθανατίως στον Κανίδη το «Μετάλλιο για την Προάσπιση των Ανθρώπινων Δικαιωμάτων» από την κυβέρνηση της Ρωσίας. Αργότερα τον ίδιο μήνα, το ένα από τα δύο νέα σχολεία που κατασκευάσθηκαν για να αντικαταστήσουν αυτό που καταστράφηκε κατά την επίθεση, ονομάσθηκε «Ιβάν Κανίδης».
Hardcore Justice

Το Hardcore Justice είναι μια ετήσια διοργάνωση Πληρωμής ανά προβολή, της εταιρία πάλης, Total Nonstop Action Wrestling. Το πρώτο Hardcore Justice έγινε τον Μάιο του 2005 και συνεχίζεται μέχρι σήμερα κάθε Αύγουστο.

Ιστορία

Η πρώτη διοργάνωση έγινε στις 15 Μαΐου 2005, με όνομα Hard Justice. Το όνομα αυτό έμεινε μέχρι το 2009 και στη συνέχεια μετονομάστηκε σε Hardcore Justice το 2010, λόγω της εμφάνισης θρύλων του ECW και των αγώνων με ακραίους κανόνες που έγιναν. Από τότε και κάθε χρόνο γίνονται αγώνες με ακραίους κανόνες.
Ροτ Βάις Έρφουρτ

Ιστορία

Η Ερφουρτ το 1985 ήταν ομάδα κρίκετ και ονομαζόταν 'Sports Club Erfurt'. Η Ερφουρτ σαν ομάδα κρίκετ κατέκτησε το πρωτάθλημα κρίκετ Γερμανίας το 1908. Το 1946 μετονομάστηκε σε 'SG Erfurt' αφού ενώθηκε απο τις 'SC Erfurt 1895' και 'VfB Erfurt' και σχημάτισαν μια ποδοσφαιρική ομάδα. Αργότερα άλλαζαν συνεχώς ονόματα.
To 1965 αλλάζουν τα πράγματα αφού το 1959 η πρώην ομάδα της διαλύθηκε. Το 1965 ανασχηματίστηκε η ομάδα αλλά ενώθηκαν με άλλες ομάδες. Την 'BSG Turbine Erfurt' και την 'BSG Optima Erfurt' και ονομάστηκε 'Rot-Weiss Erfurt' όπου ισχύει μέχρι και σήμερα.
Έμβλημα του Καμερούν

Το εθνικό έμβλημα του Καμερούν αποτελείται από έναν θυρεό με ένα πανό πάνω και κάτω από αυτόν. Πίσω από τον θυρεό βρίσκονται δύο σταυρωτά σύμβολα εξουσίας (fasces). Ο θυρεός έχει τα χρώματα της σημαίας και στο κέντρο του έναν χάρτη της χώρας. Μέσα στο χάρτη, στο επάνω μέρος του βρίσκονται οι ζυγοί της Δικαιοσύνης. Το πανό στο κάτω μέρος φέρει το όνομα της χώρας και την ημερομηνία ανεξαρτησίας της από τους Γάλλους. Το επάνω πανό περιέχει το εθνικό ρητό: Paix, Travail, Patrie (= Ειρήνη, Εργασία, Πατρίδα). Το έμβλημα καθιερώθηκε το 1984.
Βεντί

Ετυμολογία

Η ονομασία Βεντί προέρχεται από την αραβική λέξη ουάντι (αραβικά: وادي), που σημαίνει κοιλάδα. Μπορεί να ενσωματώθηκε στα αρμενικά μέσω της περσικής γλώσσας. Η πόλη είναι περιστασιακά γνωστή ως Βερίν Βεντί (Άνω Βεντί στα αρμενικά), κι αντίστοιχα, Böyük Vedi (Μεγάλο Βεντί στις τουρκικές γλώσσες). Μετονομάσθηκε επισήμως Βεντί το 1946.
Διοργανώσεις Ε.Π.Σ. Μακεδονίας 2015–16

Α1 Κατηγορία

Η κορυφαία κατηγορία της Ε.Π.Σ.Μ. διεξάγεται με τη συμμετοχή 18 συλλόγων σε έναν όμιλο και με τη μορφή πρωταθλήματος διπλών αγώνων. Ο πρώτος της βαθμολογικής κατάταξης ανακηρύσσεται πρωταθλητής κι αποκτά το δικαίωμα συμμετοχής στο ειδικό Πρωτάθλημα Πρωταθλητριών ΕΠΣ για την άνοδο στη Γ΄ Εθνική. Ο δευτεραθλητής κρίνεται σε αγώνες κατάταξης (Play Off) μεταξύ των ομάδων που τερμάτισαν στη 2η , 3η και 4η θέση. Στην Α΄ κατηγορία υποβιβάζονται συνολικά 7 ομάδες, οι 3 τελευταίες (16η-18η θέση) της κανονικής διάρκειας και 4 ακόμα που προκύπτουν από αγώνες κατάταξης (Play Out) που συμμετέχουν οι 8 ομάδες που τερμάτισαν από την 8η ως την 15η θέση. Στους αγώνες κατάταξης οι ομάδες με την υψηλότερη θέση στην κανονική διάρκεια έχουν διαφόρων τύπων πλεονεκτήματα (αγώνες στην έδρα τους, 2ος αγώνας σε περίπτωση ήττας)
Κάντια Αργολίδας

Γενικά και ιστορικά στοιχεία

Ο οικισμός χτίστηκε λίγο μετά τη δημιουργία του ελληνικού κράτους από Αρκάδες και πρόσφυγες πρόσφυγες από την Κρήτη. Έλαβε το όνομά του από την ονομασία με την οποία ήταν γνωστό το Ηράκλειο κατά την περίοδο της Βενετοκρατίας. Σημαντικό αξιοθέατο της περιοχής είναι ο πύργος της Κάντιας, γνωστός και ως πύργος του Αγά, που κατά την περίοδο της Τουρκοκρατίας αποτελούσε κατοικία ντόπιου Οθωμανού αξιωματούχου. Παράλληλα στον γειτονικό λόφο της Αγίας Ελεούσας έχουν βρεθεί ερείπια της μυκηναϊκής εποχής. Το χωριό διαθέτει ομώνυμη παραλία. 
Διοικητικά υπαγόταν μέχρι το 1997 στην κοινότητα Ιρίων της επαρχίας Ναυπλίας και στη συνέχεια υπήχθη στον καποδιστριακό δήμο Ασίνης. Από το 2011 υπάγεται στο δήμο Ναυπλιέων.
Χειμερινή Ώρα Σιγκαπούρης

Η Χειμερινή Ώρα Σιγκαπούρης (SST) ή Waktu Piawai Singapura (WPS) στα μαλαϊκά, επίσης γνωστή ως Ώρα Σιγκαπούρης (SGT) χρησιμοποιείται στη Σιγκαπούρη και είναι 8 ώρες μπροστά από τον UTC (UTC+08:00).

Ιστορία

Ως μέρος της Βρετανικής Μαλαισίας, η Σιγκαπούρη αρχικά χρησιμοποίησε τη Μαλαϊκή ώρα, η οποία ήταν 7 ώρες και 30 λεπτά μπροστά από τον GMT.
Μετά την Ιαπωνική κατοχή, η Μαλαισία υιοθέτησε την ώρα Τόκιο στην GMT+9 στις 15 Φεβρουαρίου του 1942. Αν και οι επίσημες συναντήσεις γίνονταν σύμφωνα με την ώρα Τόκιο ήταν κοινή πρακτική να κρατώνται δύο διαφορετικές ώρες: η ώρα πριν τη κατοχή στο σπίτι και η ώρα Τόκιο στα προσωπικά ρολόγια.
Στο τέλος του Β΄ Παγκοσμίου Πολέμου και την επιστροφή της Μαλαισίας στη Βρετανία, η Σιγκαπούρη επανήλθε στη προπολεμική ζώνη ώρας.

Θερινή ώρα στη Σιγκαπούρη

Αν και η Σιγκαπούρη προς το παρόν δεν χρησιμοποιεί τη θερινή ώρα κατά την παραδοσιακή έννοια του όρου λόγω της τροπικής τοποθεσίας, μια μορφή θερινής ώρας, χρησιμοποιώντας μια μετατόπιση 20 λεπτών, εισήχθη σε ετήσια βάση από το Νομοθετικό Συμβούλιο των Οικισμών των Στενών 1933, ενώ μια προηγούμενη προσπάθεια εγκαταλείφθηκε το 1920. Αυτή η μετατόπιση εγκρίθηκε επίσημα ως πρότυπο στη Σιγκαπούρη το 1936 και το 1941 η μετατόπιση αυξήθηκε σε 30 λεπτά, όπως και στη πρόταση του 1920.

Χρονομέτρης

Το Εργαστήριο Ώρας και Συχνότητας του Εθνικού Κέντρου Μετρολογίας καθιερώνει, διατηρεί και διαδίδει την εθνική κλίμακα ώρας της Σιγκαπούρης, η οποία είναι η Συντονισμένη Παγκόσμια Ώρα της Σιγκαπούρης, UTC (SG) και η Χειμερινή Ώρα Σιγκαπούρης (SST). Το κέντρο τοποθετεί την SST στη διεθνή κλίμακα ώρας, τη UTC, μέσω τακτών χρονικών συγκρίσεων με την τεχνική All-In-View του Παγκόσμιου Συστήματος Εντοπισμού Θέσης (GPS) κάτω από ένα παγκόσμιο δίκτυο περίπου σαράντα εθνικών τυποποιημένων εργαστηρίων.
Chrysobothris

Χαρακτηριστικά του ακμαίου

Όπως εκφράζει και το όνομα «Χρυσοβόθρις», το ακμαίο έχει σε κάθε έλυτρο δυο ή τρία στρογγυλά ρηχά βαθουλώματα. Ενώ το έντομο από πάνω είναι ανοιχτό καφέ, οι «βόθροι» έχουν χρώμα χρυσού. Αυτό όμως δεν ισχύει για όλα τα είδη.
Στη μέση του παχύ μπροστινού μηρού προεξέχει ένα δόντι προς τα εμπρός. Οι κοντές κεραίες σχηματίζουν γωνιά μεταξύ πρώτου και δευτέρου άρθρου.

Βιολογία

Οι προνύμφες (Εικ. 3) ορύσσουν στοές κάτω από το φλοιό και στο ξύλο των ξενιστών.

Τα είδη στην Ελλάδα

Η Ch. affinis (εικ. 1,2,3,4) απαντάται σε όλη την Ελλάδα σε φυλλοβόλα δάση. Ξενιστές είναι ποικιλία φυλλοφόρων δέντρων, ιδιαίτερα η βελανιδιά. Το ολομεσογειακό είδος ζει σχεδόν σε όλες τις χώρες της Ευρώπης και σε μέρος της Ασίας. Το ακμαίο γίνεται ορατό κατά την περίοδο Απριλίου μέχρι Ιουλίου.
Το είδος Ch. chrysostigma (εικ. 5,6) είναι στοιχείο της σιβηρικής πανίδας και απαντάται στην Ασία και σχεδόν όλη την Ευρώπη. Οι ξενιστές, της C. chrysostigma δεν είναι φυλλοβόλα, αλλά κωνοφόρα δέντρα (Abies, Picea, Pinus). Στην Ελλάδα ζει στο ελατοδάσος με κύριο δέντρο την Abies cephalonica στην Κεντρική και Βόρεια Ελλάδα και στην Πελοπόννησο. Το ακμαίο γίνεται ορατό τον Ιούλιο.
Η Ch. leonhardi έχει περιορισμένο χώρο διαμονής. Αναφέρεται μόνο από τη Βουλγαρία, την Κροατία, την Ουγγαρία και τη Βόρεια Ελλάδα. Έχει ως ξενιστή την καρυδιά (Juglans regia).
Το είδος Ch. solieri έχει ως ξενιστές τα κωνοφόρα δέντρα (πεύκο, κέδρος και Picea abies). Το ολομεσογειακό είδος απαντάται σε όλη την Ελλάδα, σε πολλές χώρες της Ευρώπης, στη Βόρεια Αφρική, και στην Ασία. Το ακμαίο έντομο κάνει την εμφάνησή του κατά την μακρά περίοδο από Απρίλιο μέχρι Οκτώβριο.
 
Η Ch. chalcophana είναι στοιχείο της πανίδας της Αφρικής. Από την Ελλάδα υπάρχει μόνο μια αναφορά.
Λαϊκό Κοινωνικό Κόμμα

Το Λαϊκόν Κοινωνικόν Κόμμα ήταν ελληνικό πολιτικό κόμμα που προήλθε μετά τη διάσπαση του Ελληνικού Συναγερμού. Ιδρύθηκε τον Ιανουάριο του 1956 από τον στρατάρχη Α. Παπάγο, (μέχρι τότε αντιπρόεδρο του Ελληνικού Συναγερμού), και τον Σ. Στεφανόπουλο, (μέχρι τότε συναρχηγό του Λαϊκού Κόμματος).
Κύριο και βασικό πολιτικό πρόγραμμα του κόμματος αυτού όπως εξαγγέλθηκε ήταν η κοινωνικοοικονομική δικαιοσύνη. Βασικά οι πολίτες ν΄ αποκτήσουν συνείδηση όχι μόνο των δικαιωμάτων αλλά και των υποχρεώσεών τους έναντι του κοινωνικού συνόλου προς εξασφάλιση της γενικής προόδου. Με αυτές τις αρχές επιζητούσε κοινωνικές μεταρρυθμίσεις που θα καταστούσαν τον εργαζόμενο πολίτη κέντρο της οικονομικής παραγωγής και την εργασία του μέτρο της οικονομικής αξίας και βάση της οικονομικής ζωής του. Κατ΄ επέκταση αυτών επιζητούσε την νέα οργάνωση της ελληνικής παραγωγής γενικότερα, τόσο σε προγραμματισμό όσο και σε νέες επενδύσεις σχεδόν σε όλους τους τομείς με εντατική εκμετάλλευση των πλουτοπαραγωγικών πηγών. Παράλληλες ήταν και οι εξαγγελίες του σε θέματα εκπαίδευσης, αγροτικής ανάπτυξης, εκπροσώπησης όλων των παραγωγικών τάξεων, αλλά και επί της εξωτερικής πολιτικής που θα πρέπει να καθορίζεται με γνώμονα το εθνικό συμφέρον.
Το Λ.Κ.Κ. κατήλθε στις βουλευτικές εκλογές του 1958 σε σύμπραξη με άλλα κόμματα που αποτελούσαν παραφυάδες του Λαϊκού Κόμματος με την επωνυμία "Ένωσις Λαϊκών" όπου έλαβε 113.358 ψήφους καταλαμβάνοντας 4 έδρες στο ελληνικό κοινοβούλιο.
Πρωτάθλημα Ελλάδας καλαθοσφαίρισης γυναικών

Διακρίσεις ανά σύλλογο

Τις περισσότερες διακρίσεις στο θεσμό κατέχει σήμερα ο Α.Ο. Σπόρτιγκ, 21 στο σύνολο, τη στιγμή που καμία άλλη ομάδα δεν έχει περισσότερες από τέσσερις. Ολική ήταν η επικράτηση του συλλόγου κατά την περίοδο που ο θεσμός έφερε το όνομα «Α' Εθνική Κατηγορία» με εξαίρεση μόλις μία χρονιά. Τωρινή κάτοχος του πρωταθλήματος Ελλάδος είναι η ομάδα του Ολυμπιακού Πειραιώς.
Μπάνγκορ

Ιστορία

Η ιστορία της πόλης ξεκινάει ουσιαστικά από την ίδρυση του καθεδρικού ναού του Μπάνγκορ, αφιερωμένου στον Κέλτη άγιο Ντέινιολ, στα τέλη του 6ου αιώνα. Μάλιστα το όνομα Μπάνγκορ προέρχεται από μια ουαλική λέξη που που αντιστοιχούσε σε έναν τύπο περίφραξης, στον οποίο και θεμελιώθηκε ο χώρος του καθεδρικού. Ο σημερινός ναός είναι ένα πιο σύγχρονο κτήριο που με τους αιώνες υπέστη πολλές μετατροπές. Αν και το κτήριο δεν είναι το παλαιότερο, ούτε το μεγαλύτερο, η επισκοπεία του είναι η παλαιότερη σε όλο το Ηνωμένο Βασίλειο.
Αριοβαρζάνης Γ΄ της Καππαδοκίας

Βιογραφία

Μεγαλύτερος υιός του Αριοβαρζάνη Β΄ της Καππαδοκίας, διατηρήθηκε στην εξουσία μόνον χάρη στην στήριξη των Ρωμαίων. Βοηθήθηκε, μεταξύ άλλων, από τον Κικέρωνα, Ανθύπατο της Κιλικίας (51-50), να εξουδετερώσει μια συνωμοσία, η οποία είχε ως στόχο να τοποθετήσει στον θρόνο τον αδελφό του, Αριαράθη, ο οποίος έχαιρε της στήριξης του Αρχέλαου Β΄, αρχιερέα του ναού της Μπελλόνα στα Κόμανα.
Υποστηρικτής του Ιουλίου Καίσαρα, έλαβε προσωρινά (47 έως 44 π.Χ.) από τον τελευταίο την Μικρά Αρμενία, η οποία είχε κατασχεθεί από τον Γαλάτη Δηιόταρο, υποστηρικτή του Πομπήιο.
Μετά τον θάνατο του Δικτάτορα, κατηγορήθηκε από τον Γάιο Κάσσιο Λογγίνο για συνωμοσία ενάντια στην Ρώμη, για την οποία και εκτελέστηκε λίγο καιρό αργότερα.
Ο αδελφός του, Αριαράθης Ι΄ της Καππαδοκίας, τον διαδέχθηκε.
Βλαντ Τοπάλοφ

Καριέρα

Ο Τοπάλοφ κατέληξε να βρίσκετε στο γκρουπ Νεπόσεντι (Непоседы), στο ίδιο γκρουπ βρίσκονταν η Γιούλια Βολκόβα (Юлия Волкова), η Νάστια Ζαντορόζναγια (Настя Задорожная) και η Λένα Κάτινα (Лена Катина) των T.A.T.u., επίσης στην ομάδα ήταν και ο φίλος του Σεργκέι Λάζαρεφ, ο οποίος αργότερα θα κάνει γκρουπ μαζί με τον Τοπάλοφ.

Smash! και Σόλο καριέρα

Το 2001 ο Τοπάλοφ μαζί με τον φίλο του Σεργκέι Λάζαρεφ έφτιαξαν ένα γκρουπ ονόματι Smash!, το γκρουπ ήταν τεράστια επιτυχία, και τα τραγούδια επίσης, και οι δύο τους έγιναν πολύ διάσημοι στη Ρωσία, ερμήνευαν τραγούδια στα ρώσικα, αγγλικά και γαλλικά. Το 2004 διαλύθηκαν, διότι ο Τοπάλοφ έκανε χρήση κοκαΐνης. Από τότε ο καθένας τους έκανε σόλο καριέρα. Ο Τοπάλοφ είναι πάρα πολύ γνωστός στη Ρωσία, κάνοντας επιτυχία και στο εξωτερικό.
Ρότζερ Μόρτιμερ, 1ος βαρόνος του Μόρτιμερ

Επιτάφιος

Ο Ρότζερ Μόρτιμερ πέθανε στις 27 Οκτωβρίου 1282 στο Κίνγκσλαντ του Χερεφορντσάιρ και τάφηκε στο αβαείο του Γουίγκμορ, η επιγραφή στον τάφο του γράφει :
"Εδώ κείτεται ο δοξασμένος Ρότζερ ο αγνός, Ο Ρότζερ Μόρτιμερ ο δεύτερος που τον έλεγαν λόρδο του Γουίγκμορ όλοι όσοι τον αγαπούσαν. Όλη η Ουαλία φοβόταν την δύναμη του όσο ζούσε και όλοι οι Ουαλοί ήρθαν μαζί του, σε όλες τις εκστρατείες του ήταν έτοιμος για κάθε βασανιστήριο".
Μαμαντού Σαμασά (ποδοσφαιριστής γεννημένος το 1990)

Σύλλογος

Προερχόμενος από τα τμήματα υποδομής της Αν Αβάν ντε Γκανγκάμπ, ο Μαμαντού Σαμασά συμμετείχε στον πρώτο του αγώνα με την πρώτη ομάδα του συλλόγου της Βρετάνης στη διάρκεια του πρώτου γύρου του Λιγκ Καπ Γαλλίας απέναντι στη Γκρενόμπλ (νίκη με 1-2). Βρίσκοντας άμεσα θέση βασικού κάτω από την εστία του συλλόγου, αγωνίστηκε σε 38 από τις συνολικά 40 αναμετρήσεις για την Νασιονάλ και συμμετείχε ενεργά στην επάνοδο της ομάδας στην Λιγκ 2. Στη διάρκεια του καλοκαιριού του 2011, ο Βενσάν Πλαντέ αποκτήθηκε ως αναπληρωματικός του Σαμασά και ο τερματοφύλακας με καταγωγή από το Μάλι συμμετείχε σε 26 αγώνες πρωταθλήματος.

Εθνική

Ο Μαμαντού Σαμασά γνώρισε μια συμμετοχή με την Εθνική Γαλλίας U-20 στα πλαίσια των Αγώνων Γαλλοφωνίας του 2009, αγωνιζόμενος σε αναμέτρηση απέναντι στο Μαρόκο (ήττα με 0-1). Αποφάσισε τελικώς να εκπροσωπήσει το Μάλι, την χώρα καταγωγής των γονιών του, το 2012. Στις 3 Σεπτεμβρίου του ιδίου έτους, κλήθηκε για πρώτη φορά από τον ομοσπονδιακό τεχνικό Πατρίς Καρτερόν για να αγωνιστεί στην αναμέτρηση για τα προκριματικά του Κυπέλλου Εθνών Αφρικής 2013 απέναντι στην Μποτσουάνα. Ωστόσο, δεν αγωνίστηκε στη συγκεκριμένη αναμέτρηση. Στις 13 Οκτωβρίου, αγωνίστηκε ως βασικός για τον επαναληπτικό αγώνα απέναντι στη Μποτσουάνα, γνωρίζοντας, έτσι, την πρώτη του διεθνή συμμετοχή με την Εθνική Μάλι στα διάρκεια αυτής της αναμέτρησης, την οποία κέρδισαν με σκορ 4-1 οι Aigles.
Ακροβατικό Σμήνος 1ης Αυγούστου

Οι August 1st (1η Αυγούστου, Ba Yi) είναι το ακροβατικό αεροπορικό σμήνος της Κινεζικής Πολεμικής Αεροπορίας. Το όνομά του αναφέρεται στην ημερομηνία ίδρυσης της Κινεζικής Πολεμικής Αεροπορίας. Ιδρύθηκε το 1962 και έχει εκτελέσει 320 επιδείξεις σε 100 χώρες. Ανήκει στη Αεροπορική Δύναμη Πεκίνου. Το σμήνος χρησιμοποιούσε αεροσκάφη Chengdu J-7EB, κινεζικής κατασκευής, τα οποία αντικαταστάθηκαν από τα νεώτερα J-7GB το 2001. Διαθέτει οκτώ αεροσκάφη, όμως μόνο έξι από αυτά χρησιμοποιούνται στις επιδείξεις. Έδρα του σμήνους είναι η αεροπορική βάση Γιανκούν (Yangcun Air Force Base).
Αμπέλια Παρακαμπυλίων Αιτωλοακαρνανίας

Σημείωση

Στην Αιτωλοακαρνανία υπάρχουν ο συνώνυμος οικισμός: Αμπέλια Κοκκινόβρυσης